**Tehniline kirjeldus**

1. Eesmärk on analüüsida kolme Riigimetsa Majandamise Keskuse (edaspidi RMK) poolt aastatel 2001, 2013 ning 2014 madalakvaliteedilise metsamaterjali müügiks sõlmitud koostööprotokolli (edaspidi kokkulepped) ja nende kohaselt metsamaterjali müügilepinguteni jõudmise vastavust Euroopa Liidu (edaspidi EL) riigiabi reeglitele (edaspidi töö).
2. Analüüsida tuleb järgmisi kokkuleppeid:
   1. AS Estonian Cell (edaspidi: EC) 09.10.2001 sõlmitud Metsamaterjali ostu-müügi (tarne) kestvusleping nr 80001018;
   2. AS-ga Graanul Invest (tänane OÜ Osula Graanul, edaspidi: Osula Graanul) 12.03.2013. a sõlmitud koostööprotokoll, mille eesmärk oli poolte tegutsemine Lõuna-Eestisse madalakvaliteedilist puitu suures koguses tarbiva tootmisüksuse rajamise nimel;
   3. AS-ga Graanul Invest (edaspidi: Graanul Invest) 19.12.2014. a sõlmitud koostööprotokoll, mille eesmärk on poolte tegutsemine Imaveres asuva pelletitehase laiendamine eesmärgiga suurendada Kesk-Eestis madalakvaliteedilise puidu suuremas koguses tarbimist.
3. Töö koosneb järgmistest osadest:
   1. Majandusanalüüsi metoodika määratlemine, millest lähtuvalt analüüsitakse kokkulepete oluliste tingimuste vastavust turutingimustele. Majandusanalüüsi metoodika peab vastama EL riigiabi juhendite ning Euroopa Komisjoni ja Euroopa Kohtu otsustele ning hindama, kas eelkokkuleppe sõlmimine enne põhilepingut sarnase mahu, ulatuse ja uudsusega projekti ellutoomisel on vastuolus tavalise äripraktikaga ning kas eelkokkuleppe tingimused on vastuolus tavalise äripraktikaga.
   2. Õigusanalüüs, mille esemeks on arvestades majandusanalüüsi tulemusi, hinnata kokkulepete ja neile järgnenud samade poolte vahel sõlmitud puidu müügilepingute vastavust EL riigiabi reeglitega, sh juhul, kui analüüs tuvastab riigiabi valdkonnas puudujääke või võimalikku keelatud riigiabi andmist vaatlusalustes tehingutes/vaatlusalusel perioodil, tuleb analüüsis välja tuua võimaliku riigiabi andmise aeg ning kajastada ka seda, kas, kuidas ja milliste meetmetega on Tellija kitsaskohad tänaseks lahendanud (nt praktikate muutmine jmt).
4. Töö tegemisel tuleb eelkõige lähtuda:
   1. Dokumentide loetelus (Lisa 1) nimetatud dokumendid *(dokumendid esitatakse täitjale lepingu sõlmimisel), sh:*
      1. 04.10.2013 kestvusleping nr 3-3.6.1/41327;
      2. 08.01.2016 kestvusleping nr 3-3.6.1/4165.
   2. [Euroopa Liidu toimimise lepingust (edaspidi: ELTL);](https://eur-lex.europa.eu/ET/legal-content/summary/treaty-on-the-functioning-of-the-european-union.html)
   3. Kokkulepete tegemise ajal kehtinud metsaseadusest, riigivara seadusest ja Vabariigi Valitsuse 04.01.2007. a määrusest nr 1 “Riigimetsas kasvava metsa raieõiguse ja metsamaterjali müügi kord” ning muudest sel hetkel kehtinud õigusaktidest.
   4. Lepingu täitmise käigus vastava vajaduse ilmnemisel on täitjal õigus küsida RMK valduses olevate täiendavate asjakohaste dokumentide esitamist.
5. Töö tulemusena selgub:
   1. kas kokkulepete sõlmimine ja/või muutmine oli kooskõlas Euroopa Liidu riigiabi reeglitega.
   2. kas kokkulepped vastasid turutingimustele.
6. Töö teostaja esitab hankijale kirjaliku aruande/analüüsi koos selgituste, majandusanalüüsi ja õiguslike põhjendustega, sealjuures:
   1. Eelanalüüs peab sisaldama vähemalt järgmiseid elemente:
      1. läbiviidud protseduuride kirjeldust;
      2. faktiliste tähelepanekute kirjeldust;
      3. esmast majandusanalüüsi kokkulepete vastavuse osas turutingimustele;
      4. esmast õigusanalüüsi riigiabi küsimuses;
      5. hinnangut Riigikontrolli 2. juuli 2024 auditi „Riigimetsa Majandamise Keskuse puidumüük kestvuslepingutega kokkuleppehinna alusel“ aruande punktides 91-122 esitatud seisukohtade ja tähelepanekute osas;
      6. ettepanekut asjaolude osas, mida on vaja täiendavalt analüüsida.
   2. Lõpparuanne peab sisaldama kogumis:
      1. läbiviidud protseduuride ja metoodika kirjeldusi;
      2. faktiliste tähelepanekute kirjeldust;
      3. majandusanalüüsi tehingute vastavuse osas turutingimustele;
      4. õigusanalüüsi riigiabi küsimuses;
      5. töö käigus tehtud tähelepanekuid ja kirjeldusi;
      6. hinnangut Riigikontrolli 2. juuli 2024 auditi „Riigimetsa Majandamise Keskuse puidumüük kestvuslepingutega kokkuleppehinna alusel“ aruande punktides 91-122 esitatud seisukohtade ja tähelepanekute osas.
7. Tellijal peab olema võimalus esitada aruandes toodud info ja analüüsi kohta küsimusi, millele teenuse osutaja vastab esimesel võimalusel (küsimused on piiratud dokumendis sisalduva info täpsustamisega ega laienda käesoleva hanke ulatust).
8. Töö teostamise aeg on **60** kalendripäeva hankelepingu sõlmimisest, sealjuures esitab täitja hankelepingus nimetatud tellija ning tellija poolt kaasatud asutuste esindajatele:
   1. eelanalüüsi hiljemalt **30** kalendripäeva jooksul hankelepingu sõlmimisest;
   2. lõpparuande hiljemalt **60** kalendripäeva jooksul hankelepingu sõlmimisest.

**LISAD**

Lisa 1 - Dokumentide loetelu

Lisa 2 - Riigikontrolli 02.07.2024 audit „Riigimetsa Majandamise Keskuse puidumüük kestvuslepingutega kokkuleppehinna alusel“

Lisa 3 - Euroopa Komisjoni 15.2.2012 otsus C(2012) 834 final „State aid SA.19045 (ex CP 46/2005) – Germany Alleged aid of the Land Bavaria (Bavarian State Forest Enterprise) in form of long-term supply agreements for wood with the company Klausner“

Lisa 4 - Euroopa Liidu Üldkohtu 13.07.2022 otsus nr T‑150/20